Lev Parnas vann með Giuliani að því að þrýsta á úkraínsk stjórnvöld að hefja rannsóknir sem Trump forseti sóttist eftir og hefðu gagnast honum pólitískt fyrir forsetakosningar í haust . Vísir / EPA Þáverandi ríkissaksóknari Úkraínu bauð Rudy Giuliani , persónulegum lögmanni Donalds Trump Bandaríkjaforseta , skaðlegar upplýsingar sem tengdust Joe Biden , fyrrverandi varaforseta , í skiptum fyrir að sendiherra Bandaríkjanna yrði bolað í burtu . Á meðal nýrrar skjala sem Bandaríkjaþing hefur birt er að finna samskipti samverkamann Giuliani við frambjóðanda repúblikana sem virðast ógnandi í garð sendiherrans . Formenn þriggja nefnda fulltrúadeildar Bandaríkjaþings sem hafa rannsakað meint embættisbrot Trump forseta í tengslum við þrýstingsherferð hans gegn úkraínskum stjórnvöldum til að fá þau til að rannsaka pólitískan andstæðing hans birtu ný gögn í málinu í gær . Þau varpa ljósi á athafnir Giuliani og samverkamanns hans Levs Parnas fyrir hönd Trump í Úkraínu . Parnas sætir ákæru fyrir brot á lögum um fjármál stjórnmálaflokka . Í skjölunum er meðal annars að finna samskipti á milli Parnas og Júrí Lútsenkó á þeim tíma sem sá síðarnefndi var ríkissaksóknari Úkraínu . Lútsenkó virðist hafa boðið Parnas og Giuliani upplýsingar sem gætu komið Biden , mögulegum keppinauti Trump í forsetakosningum í nóvember , illa . Trump og bandamenn hans hafa sakað Biden og son hans Hunter um spillingu í tengslum við úkraínskt gasfyrirtæki án frekari sannana . Í staðinn vildi Lútsenkó að Giuliani og Parnas boluðu Marie Yovanovitch , sendiherra Bandaríkjanna í Kænugarði , úr embætti . Yovanovitch hafði verið gagnrýnin á störf Lútsenkó og studdi embætti sértaks saksóknara í spillingarmálum sem Lútsenkó hafði ímugust á . Gaf Lútsenkó í skyn að hann byggi yfir afriti af greiðslum sem gasfyrirtækið Burisma hefði innt af hendi til fjárfestingafélags Hunters Biden , sonar fyrrverandi varaforsetans . Hunter Biden sat í stjórn Burisma á sama tíma og faðir hans tók þátt í að þrýsta á um brottrekstur forvera Lútsenkó úr embætti saksóknara . Embættið hafði haft málefni Burisma til rannsóknar um tíma . Lútsenkó hefur síðar sagt að hann hafi ekki fundið neinar vísbendingar um að Hunter eða Joe Biden hafi brotið úkraínsk lög . Hann hefur verið helsta heimild Giuliani fyrir órökstuddum ásökunum á hendur Biden-feðganna . Lútsenkó ( f.m. ) með Petro Porosjenkó , þáverandi forseta Úkraínu , og James Mattis , þáverandi varnarmálaráðherra Bandaríkjanna , árið 2017 . Vísir / EPA Skildi ekki hvers vegna Trump var ekki búinn að reka „ þessa tík “ Trump rak Yovanovitch í apríl í fyrra eftir að Giuliani stóð fyrir því sem hefur verið lýst sem ófrægingarherferð gegn sendiherranum . Í frægu símtali Trump við Volodýmýr Zelenskíj , forseta Úkraínu , í júlí sagði Bandaríkjaforseti um Yovanovitch að hún ætti eftir að „ lenda í ýmsu “ . Í sama símtali þrýsti Trump á Zelenskíj að láta rannsaka Biden og stoðlausa samsæriskenningu um innbrot í tölvupóstþjón Demókrataflokksins fyrir forsetakosningarnar 2016 . Yovanovitch bar að henni hafi fundið sér ógnað með orðum Trump í símtalinu þegar hún kom fyrir þingnefndirnar sem rannsökuðu meint embættisbrot Trump í nóvember . Í skjölunum sem voru birt í gær er að finna samskipti á milli Parnas og Roberts F. Hyde , frambjóðanda repúblikana til fulltrúadeildar Bandaríkjaþings í Connecticut sem benda til þess að bandamenn Trump forseta hafi látið njósna um Yovanovitch í Kænugarði . „ Vá . Ég trúi ekki að Trumo [ svo ] hafi ekki rekið þessa tík . Ég vind mér beint í það , “ sagði Hyde í Whatsapp-skilaboðum til Parnas í mars í fyrra . Hyde , sem er dyggur stuðningsmaður Trump , lýsti því jafnframt fyrir Parnas að hann hefði verið í samskiptum við öryggisfyrirtæki sem virðist hafa vaktað ferðir Yovanovitch í Kænugarði . „ Þeir eru til í að hjálpa ef við / þú vilt fá verð . Ég býst við að maður geti gert hvað sem er í Úkraínu með peningum … það sem mér var sagt , “ sendi Hyde til Parnas . Ekki er skýrt út frá skilaboðum í hverju slík „ hjálp “ hefði átt að felast . Parnas svaraði „ lol “ . Lögmaður Yovanovitch segir við Washington Post að það sé óhugnanlegt að njósnað hafi verið um hana af óþekktum ástæðum . Hann vonist til þess að viðeigandi yfirvöld rannsaki málið . Rudy Giuliani , einkalögmaður Trump , stýrði þrýstingsherferðinni í Úkraínu . Hann rak meðal annars áróður gegn sendiherra Bandaríkjanna í Kænugarði sem endaði með því að Trump kallaði sendiherrann heim í apríl . AP / Elise Amendola Hafði samband við Úkraínuforseta fyrir hönd Trump sem „ almenns borgara “ Bréf sem Giuliani sendi Zelenskíj í maí í fyrra er einnig á meðal gagnanna sem fulltrúadeildin lagði fram í gær . Í því falaðist Giuliani eftir fundi með Úkraínuforseta sem var þá nýtekinn við embætti . Lýsti Giuliani sér sem persónulegum lögmanni Bandaríkjaforseta en að hann sendi bréfið með „ vitund og vilja “ Trump . Lagði Giuliani nokkuð púður í að útskýra að hann sendi bréfið fyrir hönd Trump sem „ almenns borgara “ en ekki Bandaríkjaforseta . Slíkt væri alvanalegt í Bandaríkjunum . Ekkert varð þó af fundi þeirra Zelenskíj því Giuliani hætti við fyrirhugaða Úkraínuför sína . Leiðtogar demókrata í fulltrúadeildinni sögðu að nýju gögnin sýndu fram á mikilvægi þess að Hvíta húsið afhenti gögn um samskipti Trump við Úkraínu sem það hefur þverneitað að gera . Leggja yrði ný sönnunargögn í málinu fyrir í réttarhöldum yfir Trump sem standa fyrir dyrum í öldungadeildinni . Búist er við því að fulltrúadeildin sendi kæru á hendur Trump fyrir embættisbrot til öldungadeildarinnar í dag . Fulltrúadeildin kærði Trump fyrir að misbeita valdi sínu með þrýstingsherferðinni gegn Úkraínu og fyrir að hindra rannsókn þingsins á því í desember . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .